Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την 20ή τροποποίηση της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (Χλωριωμένες παραφίνες μικρής αλυσίδας)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ ΚΑΙ ΠΛΑΙΣΙΟ

Στην ΕΕ, οι χλωριωμένες παραφίνες μικρής αλυσίδας (SCCP) χρησιμοποιούνται κυρίως ως πρόσθετα σε υγρά επεξεργασίας μετάλλων. Οι ενώσεις αυτές χρησιμοποιούνται επίσης ως επιβραδυντικά φλόγας στην παρασκευή καουτσούκ και ως πρόσθετα χρωμάτων και άλλων επιχρισμάτων.

Δυνάμει του κανονισμού (EΟΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από τις υπάρχουσες ουσίες, η Επιτροπή υπέβαλε σχέδιο σύστασης σχετικά με τα πορίσματα της στρατηγικής για την αξιολόγηση και τον περιορισμό των κινδύνων από τέσσερις ουσίες, συμπεριλαμβανομένων των SCCP, το οποίο οριστικοποιήθηκε τον Ιούλιο του 1998 και έτυχε ομόφωνης ευνοϊκής γνώμης από την επιτροπή του άρθρου 15 του κανονισμού 793/93, στις 28 Ιουλίου 1999. Μετά την έγκριση από το Σώμα των Επιτρόπων στις 12 Οκτωβρίου 1999 η σύσταση δημοσιεύθηκε στην Επίσημη Εφημερίδα στις 13 Νοεμβρίου 1999.

Σύμφωνα με το πόρισμα της αξιολόγησης κινδύνου, είναι αναγκαίο να ληφθούν ειδικά μέτρα για την προστασία των υδάτινων οικοσυστημάτων.

Στη σύστασή της, η Επιτροπή ζητούσε να μελετηθούν μέτρα κοινοτικού επιπέδου για τον περιορισμό της κυκλοφορίας στην αγορά και της χρήσης των SCCP ιδίως στη μεταλλουργία και στην τελική επεξεργασία δερμάτων, και προσέθετε ότι θα απαιτηθούν περαιτέρω εργασίες για τον καθορισμό χρήσεων για τις οποίες θα είναι δυνατόν να δικαιολογηθούν παρεκκλίσεις. Μελέτη η οποία ανατέθηκε από την ΓΔ ΙΙΙ σε ανεξάρτητους εμπειρογνώμονες, δεν τεκμηρίωσε την ανάγκη κλαδικών παρεκκλίσεων για τη βιομηχανία της ΕΕ.

Η Επιστημονική Επιτροπή για την Τοξικότητα, την Οικοτοξικότητα και το Περιβάλλον, όταν ζητήθηκε η γνώμη της σχετικά με τα αποτελέσματα της αξιολόγησης του κινδύνου των SCCP, αποφάνθηκε στις 27 Νοεμβρίου 1998 ότι υπάρχουν απαράδεκτοι δυνητικοί περιβαλλοντικοί κίνδυνοι που συνδέονται με τον κύκλο ζωής των χλωριωμένων αυτών παραφινών, αν και η χρήση τους δεν ενέχει αξιοσημείωτους κινδύνους για τους εργαζόμενους, τους καταναλωτές και τον άνθρωπο που εκτίθενται σ' αυτές μέσω του περιβάλλοντος.

Με βάση την ανωτέρω σύσταση, και προκειμένου να αποφευχθούν στρεβλώσεις της εσωτερικής αγοράς οφειλόμενες στις διαφορές μεταξύ των εθνικών νομοθετικών διατάξεων που διέπουν τις χλωριωμένες παραφίνες, η Επιτροπή προτείνει τη θέσπιση μέτρων εναρμόνισης στο πλαίσιο της οδηγίας 76/769 για τους περιορισμούς κυκλοφορίας στην αγορά και χρήσης ορισμένων επικίνδυνων ουσιών και παρασκευασμάτων. Η 20ή τροποποίηση της συγκεκριμένης οδηγίας θα απαγορεύσει τη χρήση των SCCP σε δύο πεδία εφαρμογών που επισημαίνονται στη σύσταση, τη μεταλλουργία και την τελική επεξεργασία δερμάτων. Όσον αφορά τις άλλες εφαρμογές των SCCP, και ιδίως ως πλαστικοποιητών σε χρώματα, επιχρίσματα και στεγανωτικά και ως επιβραδυντικών φλόγας σε καουτσούκ, πλαστικά και κλωστοϋφαντουργικά προϊόντα, θα πρέπει να επανεξετασθεί εντός τριών ετών από τη θέσπιση της οδηγίας η λήψη μέτρων για τη μείωση του κινδύνου, με βάση τις νέες επιστημονικές γνώσεις και την τεχνική πρόοδο.

Πρέπει να σημειωθεί ότι έντεκα από τα κράτη μέλη της ΕΕ, τα οποία έχουν υιοθετήσει πλήρως τη σύσταση της Επιτροπής για τις SCCP, είχαν δεσμευθεί το 1995 να εφαρμόσουν την απόφαση PARCOM 95/1 στο πλαίσιο της σύμβασης του Παρισιού (η οποία από το 1998 αποτελεί την σύμβαση OSPAR). Βάσει της εν λόγω απόφασης PARCOM η χρήση των SCCP καταργείται σταδιακά ως εξής: χρήση ως πλαστικοποιητών σε χρώματα και επιχρίσματα, χρήση σε υγρά επεξεργασίας μετάλλων, χρήση ως επιβραδυντικών φλόγας σε καουτσούκ, πλαστικά και κλωστοϋφαντουργικά προϊόντα έως τις 31 Δεκεμβρίου 1999.χρήση ως πλαστικοποιητών σε στεγανωτικά έως τις 31 Δεκεμβρίου 2004. Συνεπώς, η απόφαση PARCOM υπερβαίνει το πεδίο της σύστασης της Επιτροπής περιλαμβάνοντας τις χρήσεις των SCCP ως πλαστικοποιητών και επιβραδυντικών φλόγας. Αφετέρου, η σύσταση της Επιτροπής υπερβαίνει το πεδίο της απόφασης PARCOM καθώς περιλαμβάνει τις χρήσεις SCCP στην τελική επεξεργασία δερμάτων. Η Ευρωπαϊκή Κοινότητα δεν είναι συμβαλλόμενο μέρος στην απόφαση PARCOM. Το Ηνωμένο Βασίλειο δεν έχει αποδεχθεί την απόφαση PARCOM. Η Αυστρία, η Ελλάδα και η Ιταλία δεν είναι συμβαλλόμενα μέρη της σύμβασης OSPAR.

2. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ ΚΑΙ ΖΗΤΗΜΑΤΑ ΕΠΙΚΟΥΡΙΚΟΤΗΤΑΣ

Ποιοί είναι οι στόχοι της πρότασης σε σχέση με τις υποχρεώσεις της Κοινότητας;

Ο πρώτος στόχος της πρότασης είναι η προστασία του περιβάλλοντος με βάση τα αποτελέσματα της αξιολόγησης του κινδύνου.

Ο δεύτερος στόχος είναι η διατήρηση της εσωτερικής αγοράς.

Η πρωτοβουλία εμπίπτει στην αποκλειστική αρμοδιότητα της Κοινότητας ή σε κοινή αρμοδιότητα;

Η δράση για τη διατήρηση της εσωτερικής αγοράς επικίνδυνων ουσιών εμπίπτει στην αποκλειστική αρμοδιότητα της Επιτροπής. Η αρμοδιότητα αυτή θεσπίζεται με την οδηγία 76/769/ΕΟΚ του Συμβουλίου.

Ποιές δυνατότητες δράσης διαθέτει η Κοινότητα;

Η μόνη δυνατότητα δράσης είναι η πρόταση για την εικοστή τροποποίηση της οδηγίας 76/769/ΕΟΚ.

Είναι απαραίτητοι ενιαίοι κανόνες; Δεν αρκεί η καθιέρωση στόχων που πρέπει να υλοποιηθούν από τα κράτη μέλη;

Η προτεινόμενη 20ή τροπολογία θεσπίζει ενιαίους κανόνες για την κυκλοφορία των SCCP με σκοπό την ολοκλήρωση της εσωτερικής αγοράς. Εγγυάται, επίσης, υψηλό επίπεδο προστασίας του περιβάλλοντος. Η προτεινόμενη 20ή τροποποίηση είναι ο μόνος τρόπος για την επίτευξη των σκοπών αυτών. Οι στόχοι θα ήταν ανεπαρκείς.

3. ΣΚΕΠΤΙΚΟ ΤΗΣ ΠΡΟΤΑΣΗΣ

Η ανάγκη καταρτίσεως της πρότασης προέκυψε όταν, τον Ιούνιο του 1995, η PARCOM (σύμβαση για την πρόληψη της θαλάσσιας ρύπανσης από χερσαίες πηγές) εξέδωσε την απόφαση 95/1 για τη σταδιακή κατάργηση της χρήσης των πολυχλωριωμένων παραφινών μικρής αλυσίδας σε τέσσερις κατηγορίες εφαρμογών. Στο πλαίσιο αυτό κρίθηκε σκόπιμο να προηγηθεί η ολοκλήρωση της κοινοτικής αξιολόγησης του κινδύνου των SCCP.

Η απόφαση PARCOM έπρεπε να τεθεί σε εφαρμογή από τα μέρη που την είχαν υπογράψει μεταξύ 31ης Δεκεμβρίου 1999 και 31ης Δεκεμβρίου 2004, ανάλογα με την καλυπτόμενη ειδική χρήση. Δεδομένου ότι δέκα από τα μέρη που την υπέγραψαν είναι κράτη μέλη της ΕΕ, μια τέτοια εφαρμογή θα υπονόμευε την εσωτερική αγορά. Το σκεπτικό, επομένως, της πρότασης της Επιτροπής είναι να θεσπίσει εναρμονισμένα κοινοτικά μέτρα για τις SCCP βάσει κοινοτικής αξιολόγησης του κινδύνου και ανάλυσης του κόστους και των οφελών.

4. ΚΟΣΤΟΣ ΚΑΙ ΟΦΕΛΗ

4.1. Κόστος

Η προτεινόμενη οδηγία αναμένεται να δημιουργήσει ασήμαντα προβλήματα στη βιομηχανία ή το εμπόριο δεδομένου ότι η χρήση των SCCP στις δύο εφαρμογές για τις οποίες προβλέπονται περιορισμοί και για τις οποίες οι εταιρείες έχουν αναπτύξει ήδη υποκατάστατα, μειώνεται συνεχώς .

4.2. Οφέλη

Τα οφέλη από την πρόταση είναι η εγκαθίδρυση εσωτερικής αγοράς στον τομέα των SCCP και η προστασία του περιβάλλοντος.

5. ΑΝΑΛΟΓΙΚΟΤΗΤΑ

Η 20ή τροποποίηση θα αποφέρει οφέλη από πλευράς εσωτερικής αγοράς και προστασίας του περιβάλλοντος. Αυτό θα επιτευχθεί με χαμηλό κόστος.

6. ΔΙΑΒΟΥΛΕΥΣΕΙΣ ΚΑΤΑ ΤΗΝ ΠΡΟΕΤΟΙΜΑΣΙΑ ΤΟΥ ΣΧΕΔΙΟΥ ΤΗΣ 20ής ΤΡΟΠΟΠΟΙΗΣΗΣ

Κατά την προετοιμασία της πρότασης πραγματοποιήθηκαν διάφορες συνεδριάσεις στο πλαίσιο των οποίων η Επιτροπή συμβουλεύθηκε εμπειρογνώμονες των κρατών μελών και της βιομηχανίας. Η βιομηχανία εκπροσωπήθηκε από το CEFIC (Συμβούλιο Ευρωπαϊκής Χημικής Βιομηχανίας) και την COTANCE (Συνομοσπονδία Εθνικών Ενώσεων Βυρσοδεψών της Ευρωπαϊκής Κοινότητας).

7. ΣΥΜΜΟΡΦΩΣΗ ΜΕ ΤΗ ΣΥΝΘΗΚΗ

Η παρούσα πρόταση αποσκοπεί στην επίτευξη υψηλού επιπέδου προστασίας του περιβάλλοντος και είναι, επομένως, σύμφωνη με το άρθρο 95 παράγραφος 3 της συνθήκης.

Η πρόταση δεν απαιτεί τη θέσπιση ειδικών διατάξεων του είδους που προβλέπονται στο άρθρο 15 της συνθήκης.

Είναι σύμφωνη με το άρθρο 5.

8. ΔΙΑΒΟΥΛΕΥΣΗ ΜΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Σύμφωνα με το άρθρο 95 της συνθήκης, εφαρμόζεται η διαδικασία συναπόφασης με το Ευρωπαϊκό Κοινοβούλιο. Απαιτείται γνωμοδότηση της Οικονομικής και Κοινωνικής Επιτροπής.

2000/0104 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την 20ή τροποποίηση της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων (Χλωριωμένες παραφίνες μικρής αλυσίδας)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας και ιδίως το άρθρο 95,

Έχοντας υπόψη την πρόταση της Επιτροπής [1],

[1] ΕΕ αριθ

Έχοντας υπόψη τη γνώμη της Οικονομικής και Κοινωνικής Επιτροπής [2],

[2] ΕΕ αριθ

Ενεργώντας σύμφωνα με τη διαδικασία που προβλέπεται στο άρθρο 251 της συνθήκης [3],

[3] ΕΕ αριθ

Εκτιμώντας τα εξής :

(1) Σύμφωνα με το άρθρο 14 της συνθήκης πρέπει να θεσπιστεί χώρος χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων.

(2) Οι περιορισμοί που έχουν θεσπιστεί ή προγραμματιστεί από ορισμένα κράτη μέλη σχετικά με τη χρήση χλωριωμένων παραφινών μικρής αλυσίδας (SCCP) μετά την απόφαση 95/1 της PARCOM (σύμβαση για την πρόληψη της θαλάσσιας ρύπανσης από χερσαίες πηγές), επηρεάζουν άμεσα την ολοκλήρωση και τη λειτουργία της εσωτερικής αγοράς. Ως εκ τούτου, απαιτείται προσέγγιση των νομοθεσιών των κρατών μελών που διέπουν το συγκεκριμένο τομέα και τροποποίηση, επομένως, του παραρτήματος Ι της οδηγίας 76/769/EΟΚ [4].

[4] ΕΕ αριθ. L 262, 27.9.1976, σ. 201, Οδηγία που τροποποιήθηκε τελευταία από την οδηγία 99/77/EΚ της Επιτροπής (ΕΕ αριθ. L 207, 6.8.1999, σ.18).

(3) Οι SCCP έχουν ταξινομηθεί ως επικίνδυνες για το περιβάλλον διότι είναι πολύ τοξικές για τους υδρόβιους οργανισμούς και δύνανται να προκαλέσουν μακροχρόνιες δυσμενείς επιπτώσεις στο υδάτινο περιβάλλον.

(4) Η Επιτροπή εξέδωσε σύσταση στο πλαίσιο του κανονισμού (EΟΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από τις υπάρχουσες ουσίες, στην οποία συνιστά τη λήψη ειδικών μέτρων για τον περιορισμό της χρήσης των SCCP, ιδίως στα υγρά επεξεργασίας μετάλλων και στα προϊόντα τελικής επεξεργασίας δερμάτων, με σκοπό την προστασία του υδάτινου περιβάλλοντος.

(5) Οι σχετικές με τις SCCP διατάξεις και ιδίως εκείνες που αφορούν τις εκπομπές από προϊόντα που περιέχουν SCCP, θα επανεξεταστούν υπό το πρίσμα των νέων επιστημονικών γνώσεων.

(6) Στις 27 Νοεμβρίου 1998, η Επιστημονική Επιτροπή για την Τοξικότητα, την Οικοτοξικότητα και το Περιβάλλον διατύπωσε γνώμη σχετικά με τους κινδύνους που είχε επισημάνει η Επιτροπή στη σύστασή της όσον αφορά τις SCCP.

(7) Οι διατάξεις της παρούσας οδηγίας εφαρμόζονται με την επιφύλαξη της κοινοτικής νομοθεσίας περί ασφάλειας και προστασίας της υγείας των εργαζομένων κατά την εργασία, και ιδίως της οδηγίας 89/391/EΟΚ του Συμβουλίου σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [5] και της οδηγίας 98/24/EΚ του Συμβουλίου για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες [6] .

[5] ΕΕ αριθ. 183, 29.06.1989, σ. 1.

[6] ΕΕ αριθ. 131, 5.5. 1998, σ. 11.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα I της οδηγίας 76/769/EΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο στις 31 Δεκεμβρίου 2001 [ένα χρόνο μετά την ημερομηνία ενάρξεως της ισχύος της] και πληροφορούν αμέσως την Επιτροπή σχετικά.

Εφαρμόζουν τις διατάξεις αυτές από την 1ης Ιουλίου 2002 [δεκαοκτώ μήνες μετά την έναρξη της ισχύος της παρούσας οδηγίας].

2. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

To ακόλουθο σημείο προστίθεται στο παράρτημα Ι της οδηγίας 76/769/EΟΚ:

"XXX Αλκάνια, C10-C13, Χλωρο (χλωριωμένες παραφίνες μικρής αλυσίδας)

αριθ. CAS 85535-84-8 // 1. Δεν επιτρέπεται η διάθεσή τους στην αγορά για να χρησιμοποιηθούν ως ουσίες και συστατικά παρασκευασμάτων - στη μεταλλουργία - για τη λίπανση δερμάτων.

2. Η Ευρωπαϊκή Επιτροπή σε συνεργασία με τα κράτη μέλη θα επανεξετάσει πριν από την 1η Ιανουαρίου 2003 τις διατάξεις για τις SCCP υπό το πρίσμα τυχόν νέων επιστημονικών δεδομένων όσον αφορά τους κινδύνους που ενέχουν οι ουσίες αυτές για την υγεία και το περιβάλλον.